Ifølge islamforsker og Tyrkiet-kender er tilgangen i tyrkiske moskeer en helt anden end den, som TV 2-dokumentar afslører i otte moskeer.

I kølvandet på TV 2’s dokumentar ”Moskeerne bag sløret” har der været massiv kritik af flere imamers rådgivning i otte forskellige moskeer i Aarhus, Odense og København. Men der er også mange moskeer i Danmark, som fungerer godt og i overensstemmelse med de danske regler og værdier.

Baggrund for programserien 'Moskeerne bag sløret' TV 2 sætter med programserien ’Moskeerne bag sløret’ fokus på, om en række udvalgte moskeer modvirker eller medvirker til integration. Læs om hvordan TV 2 har arbejdet med programmerne og en række af de overvejelser, TV 2 har gjort sig i den forbindelse.

Ifølge Islamforsker Niels Valdemar Vinding fra Københavns Universitet er imanerne i de tyrkiske moskeer et godt eksempel på imamer, der prædiker og rådgiver i overensstemmelse med dansk lovgivning.

- I Danmark er der klart flest tyrkiske moskeer, og det tyrkiske mindretal i Danmark er på tværs – også af religion, da det ikke er alle tyrkere, der er muslimer – en stærk kraft i integrationen, siger han og fremhæver også de marokkanske, pakistanske og eks-jugoslaviske muslimer i Danmark:

- De er virkelig toneangivende, og de undersøger også kritisk deres religion - og kritisk sikrer sig at danske værdier, dansk samfund og demokrati og islam er foreneligt.

Der kan opstå tumult, hvis menigheden ikke er enig med imamen

Det skyldes ifølge forfatter og Tyrkiet-kender, Sadi Tekelioglu, både de tyrkiske imamers uddannelse og ikke mindst menighedens krav til imamerne:

- De tyrkiske imamer har en anden baggrund og en anden tilgang.

- Jeg har set nogle af TV 2’s udsendelser. Jeg kan forsikre dig om, at hvis nogle af imamerne (de tyrkiske, red.) havde talt på samme måde til menigheden, så ville de muligvis være blevet overfaldet, eller menigheden ville forlade lokalet, siger han og påpeger, at der i de tyrkiske moskeer nogle gange opstår tumult, hvis menigheden ikke er enig med imamen:

- Den her nærmest middelalderlige tilgang kan man ikke tillade sig.

- Manglende sexliv er grund til skilsmisse

Ifølge Sadi Tekelioglu skal en tyrkisk imam bestå en eksamen for at kunne fungere som imam i Danmark:

- Og for overhovedet at kunne komme til eksamen skal man kunne fremvise et femårigt universitetsdiplom. Alene det gør, at imamerne ved, hvordan de skal behandle menigheden, når de prædiker islam.

Af de cirka 40 tyrkiske imamer i Danmark er 30 imamer udsendt fra den Tyrkiske regering efter aftale med den danske regering. Derudover er der ti andre imamer, som har organiseret sig selv.

Sadi Tekelioglu har efter de tre første afsnit af TV 2’s dokumentar ”Moskeerne bag sløret” været i kontakt med nogle af de tyrkiske imamer, og han har blandt andet spurgt dem, om en kvinde kan blive skilt, hvis hendes mand er voldelig, eller om kvinden skal have sex med sin voldelige mand – sådan som imamerne i de otte moskeer i TV 2’s dokumentar rådede TV 2's muldvarp til.

- Imamen sagde med det samme: Hvis der ikke er noget sexliv, er det grund til skilsmisse, så enkelt er det. En tilgang, der er 180 grader modsat.

Stening og piskning kan ikke komme på tale

Ifølge Sadi Tekelioglu vil stening og piskning af kvinder heller ikke komme på tale i tyrkiske moskeer.

- Når muslimer betræder et andet land udenfor krigstid, så accepterer man automatisk, at man er underlagt det lands love og regler (…) Hvis koranens regler skal praktiseres som nogle sociale ordninger, så skal landets regering sørge for at gøre det. Det er ikke den enkelte imam, der kan beslutte, at det skal gøres på en bestemt måde.

Han understreger, at han ikke har været i samtlige tyrkiske moskeer eller har talt med alle de tyrkiske imamer. Derfor kan der ifølge ham godt være nogle af de tyrkiske imamer, der har samme tilgang til islam, som TV 2’s har afsløret er tilfældet i otte moskeer i Aarhus, Odense og København.

- Men det er noget helt andet, der foregår i de tyrkiske moskeer, siger han.

Herunder kan du få overblikket over, hvad TV 2's skjulte optagelser til dokumentaren "Moskeerne bag sløret" har afsløret i otte moskeer. Sidste afsnit af dokumentaren bliver sendt torsdag aften på TV 2.